

**ปีใหม่นี้ อย. ชวนเลือกผลิตภัณฑ์ที่มีตราทางเลือกสุขภาพเป็นของขวัญปีใหม่ ลดเสี่ยง NCDs**

อย. ลงพื้นที่ห้างโลตัส สาขารัตนาธิเบศร์ จัดกิจกรรมรณรงค์ให้ประชาชนซื้อผลิตภัณฑ์อาหารที่มีสัญลักษณ์ทางเลือกสุขภาพ (Healthier Choice) เป็นของขวัญช่วงเทศกาลปีใหม่ เพื่อลดความเสี่ยงของโรคไม่ติดต่อเรื้อรัง (NCDs)

****วันนี้ (13 ธันวาคม 2567) **เภสัชกรมรกต จรูวรรธนะ ผู้ทรงคุณวุฒิด้านความปลอดภัยและประสิทธิผลของผลิตภัณฑ์และการใช้ผลิตภัณฑ์ด้านสาธารณสุข** ประธานจัดกิจกรรม “ชวนส่งสุขภาพดี ลด NCDs รับเทศกาลปีใหม่เลือกผลิตภัณฑ์ที่มีตรา เป็นของขวัญให้คนที่คุณรัก” โดยเปิดเผยว่า กระทรวงสาธารณสุขมีนโยบายสร้างความตระหนักรู้และป้องกันโรค NCDs โดยให้ประชาชนปรับพฤติกรรมการบริโภค เพื่อส่งเสริมให้คนไทยมีสุขภาพที่ดี ลดจำนวนผู้ป่วยโรค NCDs ซึ่งจะเป็นการลดค่ารักษาพยาบาลของประเทศ และสร้างความมั่นคงยั่งยืนให้กับระบบสาธารณสุขไทย ด้วยเหตุนี้ สำนักงานคณะกรรมการอาหารและยา (อย.) อยากให้เทศกาลปีใหม่นี้เริ่มต้นด้วยการให้ของขวัญที่มีประโยชน์ต่อสุขภาพ จึงได้จัดกิจกรรมลงพื้นที่ห้างโลตัส สาขารัตนาธิเบศร์ รณรงค์ให้คนไทยเลือกซื้อกระเช้าของขวัญในช่วงเทศกาลปีใหม่ที่มีสัญลักษณ์โภชนาการทางเลือกสุขภาพ (Healthier Choice) เพื่อลดความเสี่ยงการเป็นโรคไม่ติดต่อเรื้อรัง (NCDs) เช่น โรคอ้วน เบาหวาน ความดันโลหิตสูง โรคหัวใจและหลอดเลือด ฯลฯ เพราะเป็นผลิตภัณฑ์ที่ผ่านการรับรองแล้วว่ามีคุณค่าทางโภชนาการที่เหมาะสมต่อสุขภาพ ซึ่งขณะนี้มีผู้ประกอบการห้างสรรพสินค้า ซูเปอร์มาร์เก็ตจำนวนมาก ให้ความร่วมมือในการจำหน่ายกระเช้าผลิตภัณฑ์ที่มีสัญลักษณ์ทางเลือกสุขภาพดังกล่าว

สำหรับการเลือกซื้อกระเช้าของขวัญ ควรเลือกกระเช้าที่มีลักษณะห่อหุ้มอยู่ในสภาพดีและมีฉลากที่แสดงรายการผลิตภัณฑ์อาหาร รายละเอียดของอาหารที่จัดรวมไว้ ได้แก่ ชื่อหรือประเภทหรือชนิดของอาหาร วันเดือนปีที่หมดอายุหรือควรบริโภคก่อนของอาหารแต่ละรายการที่บรรจุในกระเช้า ทั้งนี้ เมื่อนำกระเช้าไปมอบให้แก่ผู้รับ ไม่ควรแกะฉลากออก เพื่อให้ผู้รับสามารถตรวจสอบรายการผลิตภัณฑ์อาหารและวันหมดอายุว่าตรงกับฉลากหรือไม่ หากจัดกระเช้าด้วยตนเอง ขอแนะนำให้เลือกผลิตภัณฑ์อาหารที่แสดงสัญลักษณ์ทางเลือกสุขภาพ

**ดร.จุฑารัตน์ พัฒนาทร ผู้อำนวยการอาวุโสฝ่ายประกันคุณภาพ** **บริษัท ซีพี แอ็กซ์ตร้า (มหาชน)** กล่าวว่า “ซีพี แอ็กซ์ตร้า ในฐานะผู้บริหาร ‘โลตัส’ มุ่งสนับสนุนการมีสุขภาพและสุขภาวะที่ดีของประชาชน (Health & Well-being) ผ่านการคัดสรรสินค้าคุณภาพสูง มีมาตรฐาน และความปลอดภัย ในราคาคุ้มค่า พร้อมด้วยสินค้าทางเลือกเพื่อสุขภาพ ส่งเสริมการมีโภชนาการที่ดีของผู้บริโภค โดยในช่วงเทศกาลปีใหม่นี้ ทางโลตัสทุกสาขาได้วางจำหน่ายกระเช้าปีใหม่ ซึ่งประกอบด้วยผลิตภัณฑ์อาหารที่มีสัญลักษณ์ทางเลือกสุขภาพให้ผู้บริโภคได้เลือกสรร อีกทั้งยังมีผลิตภัณฑ์ของโลตัส ที่ได้รับตราสัญลักษณ์ทางเลือกสุขภาพ ให้ผู้บริโภคได้เลือกซื้อเป็นของขวัญปีใหม่อีกด้วย”

**เภสัชกรมรกต จรูวรรธนะ** กล่าวเพิ่มเติมว่า ปัจจุบันมีผลิตภัณฑ์อาหารที่ผ่านการรับรองให้ผู้บริโภคได้เลือกสรรมากถึง 14 กลุ่มอาหาร ได้แก่ อาหารมื้อหลัก เครื่องดื่ม เครื่องปรุงรส ผลิตภัณฑ์นม อาหารกึ่งสำเร็จรูป ขนมขบเคี้ยว ไอศกรีม น้ำมันและไขมัน ขนมปัง อาหารเช้าธัญพืช ผลิตภัณฑ์ขนมอบ ผลิตภัณฑ์อาหารว่าง ผลิตภัณฑ์จากปลาและอาหารทะเล และผลิตภัณฑ์จากเนื้อสัตว์ รวม 3,245 ผลิตภัณฑ์

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

**วันที่เผยแพร่ข่าว 13 ธันวาคม 2567 / แถลงข่าว 8 ปีงบประมาณ พ.ศ. 2568**